दीक्षित के साथ बहस मामले में वार्न पर जुर्माना  
शेन वार्न आरसीए सचिव संजय दीक्षित के साथ सार्वजनिक बहस मामले में प्रतिबंध से बच गए, लेकिन उन पर 50 हजार डॉलर का जुर्माना लगाया गया है।
राजस्थान रॉयल्स के कप्तान शेन वार्न आरसीए सचिव संजय दीक्षित के साथ सार्वजनिक बहस मामले में प्रतिबंध से बच गए, लेकिन उन पर 50 हजार डॉलर का जुर्माना लगाया गया है।  इसके साथ ही ऑस्ट्रेलिया के इस महान स्पिनर का अपने अंतिम आईपीएल मैच में खेलने का रास्ता साफ हो गया है। मंगलवार को वार्न और दीक्षित दोनों को सुनवाई के लिए तलब करने वाली आईपीएल की अनुशासन समिति ने यह ध्यान में रखते हुए वार्न पर केवल जुर्माना लगाया कि वह पहले ही माफी मांग चुका है। वार्न पर खिलाड़ियों के अनुबंध का उल्लंघन करने के लिए जुर्माना लगाया गया है, लेकिन ऐसी गलती दोहराने पर उन्हें कड़ी सजा के प्रति चेताया गया है।  आईपीएल के अनुशासनात्मक प्रक्रिया आयोग ने एक बयान में कहा, आयोग ने वार्न पर 50 हजार डॉलर का जुर्माना लगाने का फैसला किया है। उन्होंने कहा, आयोग को क्रिकेट, बीसीसीआई, इंडियन प्रीमियर लीग की साख बरकरार रखने के लिए लीग में शामिल सभी पक्षों की जिम्मेदारियों का भली भांति इल्म है। इन जिम्मेदारियों का निर्वाह करने में जो पक्ष भी नाकाम रहेगा, उससे कड़ाई से निपटा जाएगा।